
PËR SHPALLJEN “ZONË EKONOMIKE”, NË SPITALLË, DURRËS

Në mbështetje të nenit 100 të Kushtetutës dhe të nenit 4 të ligjit nr.9789, datë 19.7.2007 “Për krijimin dhe funksionimin e zonave ekonomike”, me propozimin e Ministrit të Ekonomisë, Tregtisë dhe Energjetikës, Këshilli i Ministrave

VENDOSI:

1. Shpalljen e zonës ekonomike, me statusin “Park industrial”, të territorit, me sipërfaqe 850 ha, pjesë e zonës kadastrale nr.8517, në Spitallë, Durrës, në përbërje të së cilës janë parcelat me numër pasurie, sipas listës, që i bashkëlidhet këtij vendimi.
2. Shtrirja dhe kufizimet e kësaj zone specifikohen në hartën treguese, që i bashkëlidhen këtij vendimi.
3. Në këtë zonë do të zhvillohen veprimtari:
- prodhuese, industriale dhe agropërpunimi;
- tregtare;
- shërbime.
4. Periudha e funksionimit të zonës është 35 vjet.
5. Zona jepet me koncesion.
6. Procedura e përzgjedhjes së zhvilluesit të zonës të bëhet në mbështetje të ligjit nr.9663, datë 18.12.2006 “Për koncesionet”, si dhe në përputhje me dispozitat e legjislacionit për ndihmën shtetërore.
7. Veprimtarive tregtare, që do të zhvillohen brenda zonës e që plotësojnë kriteret e përcaktuara në dispozitat e Kodit Doganor, t’u jepet statusi i magazinës doganore.
Gjithashtu, të shihet me përparësi dhënia e këtij statusi edhe veprimtarive përpunuese në mjediset e këtyre magazinave doganore.
8. Për veprimtaritë që do të zhvillohen në zonën ekonomike të bëhet, brenda 1 muaji, rimbursimi i TVSH-së, sipas legjislacionit në fuqi.
9. Për pjesët e truallit të kësaj zone, që janë pronë private, të bëhet shpronësimi dhe/ose kompensimi, sipas ligjit nr.8561, datë 22.12.1999 “Për shpronësimet dhe marrjen në përdorim të përkohshëm të pasurisë, pronë private, për interes publik”.
10. Ngarkohet Ministria e Financave të bëjë planifikimin e fondit për kompensimin e pronarëve.
11. Vendimi nr.306, datë 30.6.1994 i Këshillit të Ministrave “Për masat, që do të merren për zonat e përmbytura nga ndërtimi i hidrocentraleve, në rrethet Kukës, Has, Tropojë dhe Pukë”, shfuqizohet.
12. Ngarkohen  Ministria e Ekonomisë, Tregtisë dhe Energjetikës, Ministria e Financave, Zyra e Regjistrimit të Pasurive të Paluajtshme dhe Agjencia e Inventarizimit dhe Transferimit të Pronave Publike për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Sali  Berisha

PLANVENDOSJA E PARKUT INDUSTRIAL, SPITALLË DURRËS

plan-vendosja e Parkut Industrial, spitalle Durres





